Mai mulți ierarhi români și bulgari au serbat duminică, prin rugăciune, un deceniu de la întronizarea Mitropolitului Naum de Ruse.
Înaltpreasfințitul Părinte Naum a oficiat Sfânta Liturghie la Catedrala Mitropolitană „Sfânta Treime” din Ruse, Bulgaria.
Din soborul de nouă ierarhi au făcut parte Arhiepiscopul Teodosie al Tomisului, Arhiepiscopul Varsanufie al Râmnicului, Episcopul Galaction al Alexandriei și Teleormanului și Episcopul Petroniu al Sălajului.
Din delegația română a făcut parte și Arhim. Mihail Muscariu, starețul Mănăstirii Comana din județul Giurgiu.
Dintre ierarhii bulgari, s-au alăturat în slujire Mitropolitul Iacov de Dorostol, Episcopul Tihon de Tiveriopolis, Episcopul vicar Sionie de Veliciki și Episcopul vicar Macarie de Glavinița.
Mitropolitul Naum de Ruse s-a născut în 1968 la Varna și a absolvit Academia Teologică „Sf. Clement al Ohridei” din Sofia. A primit darul arhieriei în 2007, iar în 2014 a fost ales în demnitatea de Mitropolit de Ruse. Instalarea a avut loc în 5 aprilie 2014.
Foto credit: Mitropolia de Ruse
Urmărește-ne pe Telegram: t.me/basilicanews